Times of Malta tirraprota lill-Ministru tal-Intern u s-Sigurtà nazzjonali Emmanuel Mallia jgħid li hu qatt ma talab għall-‘cover up’ fl-inċident li kien jinvolvi lix-xufier tiegħu Paul Sheehan u żied jgħid li wasal iż-żmien li t-taqsima tal-komunikazzjoni tal-pulizija tissaħħaħ. Il-ġurnal jgħid ukoll kif ilbieraħ il-Qorti semgħat li ħu t-tarbija li f’Settembru li għadda ddaħħlet l-isptar wara li theżżet mis-sieħeb t’ommha, erba snin ilu kien iddaħħal l-isptar ukoll bi ksur f’rasu. U ritratt separat juri lil eks President Amerikan George Bush jieħu b’idejn il-mexxej tal-eks Unjoni Sovjetika Mikhail Gorbachov waqt summit li sar f’Malta 25 sena ilu u li ġab fi tmiema il-Gwerra il-bierda. The Malta Independent tgħid li hi żżomm mal-investigazzjoni fl-aħħar ġimgħat dwar il-karozza li imblukkat il-‘helipad’ tal-isptar St Luke’s waqt li kienet għaddejja l-operazzjoni li fiha kien qed jinġieb pazjent minn Għawdex f’Awwissu li għadda. Dan filwaqt li Transport Malta ċaħdet l-allegazzjonijiet. Storja oħra tgħid li il-Ministru tal-Enerġija Konrad Mizzi illum fil-parlament mistenni jħabbar il-ftehim maċ-Ċina dwar l-enerġija. Dan il-ġurnal għandu ukoll ritratt ta’ dar f’Birkirkara akkumpanjat b’ritratt ieħor ta żiemel li qed jiddaħħal f’din il-propjeta’, u jgħid li din ilha tilqa fiha diversi annimali mill-2001 bil-konsegwenza li hija infestata bil-ġrieden. In-Nazzjon bit-titlu differenza ċara bejn iż-żewġ mexxejja tirreferi għall-programnm reporter li xxandar ilbieraħ fuq Television Malta li fih ipparteċipaw il-Prim Ministru Joseph Muscat u il-Kap tal-Oppożizzjoni Simon Busuttil. Il-ġurnal jgħid li f’dan il-programm ħarġet id-differenza bejn Dr Busuttil li hu onest u pożittiv u Dr Muscat li hu difensiv u bla pożizzjoni. Rapport ieħor jgħid li ilbieraħ filgħodu l-assoċċazzjoni tal-Pulizija ppreżentat protest fil-prim Awla tal-Qorti Ċivili li fih talbet lill-Gvern biex jirtira d-deċiżjoni kontroversjali hekk kif ġie ffirmat Addendum fil-konfront tal-ogħla karigi fil-korp tal-pulizija. Qalet li dan l-addendum jimmina l-indipendenza u l-integrità tal-korp tal-pulizija. Stejjer li jkomplu fil-paġni ta’ ġewwa jinkludu mistoqsijiet dwar il-każ tal-Ministru Emmanuel Mallia, li l-investigaturi għadhom jistennew l-appell tal-avukat ġenerali dwar il-każ tat-traffikar ta’ asjatiċi kif ukoll tirraporta li kważi 500 persuna inqatlu f’ġimgħa ġlied fil-Libja. L-Orizzont tirraporta li l-Prim Awla tal-Qorti Ċivili ma laqgħetx it-talba tad-Dragonara Gaming Limited biex twaqqaf lill-Gvern milli jikkonkludi l-ftehim dwar casino ġdid mal-Eden Leisur Group. Rapport ieħor jgħid li il-Ministru Leo Brincat ċaħad ir-rapporti li hu nefaq miljun ewro f’safar fl-aħħar jiem u wara investigazzjonijiet mill-awditur general hu żvela fil-parlament li fis-19-il xahar li ilu jokkupa il-kariga nefaq €82,000. Semma ukoll li kien għad fadal €170,000 f’kontijiet pendenti mill-ministeru ta’ George Pullicino. Il-ġurnal jgħid ukoll li id-dulċier Andrew Farrugia irnexxielu jagħmel rekord dinji ieħor taċ-ċikkulata li ġie żvelat il-ħadd f’Dubai.